VEGA præsenterer

**Leprous spidder igen den progressive metalmusik**

*Nordmændene i Leprous buldrer den 25. november gennem Lille VEGA med nye sange fra deres sælsomme univers af metal og rock-afarter.*

Norske Leprous har gennem de seneste år arbejdet sig frem som et af de mest eklektiske navne på den progressive metalscene. Bands som Tool, Opeth, Between the Buried & Me og Mastodon var i nullerne bannerførere for at blande metallen med et alsidigt udvalg af inspirationskilder. Men det er for alvor Leprous, der nu markerer sig på den scene anført af forsanger Einar Solberg og guitarist Tor Oddmund Suhrke.   
  
Det er to år siden, at bandets femte album, *Malina*, udkom til stor anmelderros internationalt. Målet med albummet var endnu en gang at gå i en ny retning med musikken. Det tog fire gange flere dage i studiet end det plejede før bandet ramte den helt rigtige lyd i studiet. De var opsatte på at spille sig frem til den helt rigtige lyd fremfor at tilføje digitale effekter, når albummet blev mixet.   
  
Albummets elleve sange er som tidligere centreret omkring omkvædene, som dyrker det storladene og melodiske. Deres dynamiske lydbillede er stadig fyldt med masser af kant og rytmiske forskydninger, som vil være genkendelige for fans af bandet.

**Special guest: The Ocean**

The Ocean er kendt for langstrakte og dybdegående sange, hvor det handler mere om stemning, dynamik, fremdrift og humørskift fremfor at komme hurtigst igennem. Bandet har påbegyndt en ny æra med konceptalbummerne Phanerozoic volume et og to, der tager lytteren med på en rejse igennem 500 millioner års evolution og udvikling af mennesket, dyrene og jorden, samt de fem nær-udslettende begivenheder vi har undergået.

**Support: Port Noir**   
Alt. rock-trioen Port Noir kombinerer old school rock med pop, R&B og hiphop på minimalistisk vis og henter inspiration hos Rage Against the Machine, Death from Above 1979, Daft Punk og Queens of the Stone Age. I maj udgiver de deres album *The New Routine*. Bandet har tidligere spillet support for In Flames, Pain of Salvation og Karnivool.

**Fakta om koncerten:**Leprous (NO)   
Mandag d. 25. november kl. 20.00   
Lille VEGA, Enghavevej 40, 1674 København V   
Billetpris: 250 kr. + gebyr   
Billetsalget starter onsdag den 15. maj kl. 9.00 via vega.dk og Ticketmaster.